তামিমের বিস্ফোরক শুরু আর ব্যাটে-বলে সাকিবের জ্বলে ওঠার সম্ভাবনা দুশ্চিন্তার মেঘ হয়ে আছে ভারতের আকাশেও। ভারতের বিপক্ষে অতীত সাফল্য এবং সাম্প্রতিক ফর্ম মিলিয়ে তামিম ইকবালকে ঘিরে ভারতীয় সাংবাদিকদের বিপুল আগ্রহ কার্যত দেশটির টিম ম্যানেজমেন্টের রণপরিকল্পনার আংশিক প্রতিফলন তো বটেই। স্থানীয় সাংবাদিকদের যেমন আগ্রহের কেন্দ্রে বিরাট কোহলি, রোহিত শর্মা আর রবিচন্দ্রন অশ্বিনের ত্রিভুজ। তবে আগের রাতে ম্যাচ থাকায় তাঁরা সবাই দূরের তারা, মিরপুরের আশপাশেও আসেনি। মহেন্দ্র সিং ধোনি গিয়েছিলেন কুর্মিটোলা গলফ কোর্সে। গাঢ় সবুজের সমারোহে ‘ক্যাপ্টেন কুল’ আরো কতটা শীতল হয়েছে, কে জানে!